Sagen om Spar Nords tidligere kommunikationsdirektørs svindel sætter sit præg på kundernes tillid til bankerne.

- Hvordan det overhovedet kan lade sig gøre, uden at nogen i banken finder ud af det, er et stort mysterium i min verden. Sådan siger Louise Uhrenholt, da TV2 Nord fredag møder hende på gaden i Aalborg. Hun og andre nordjyder er forargede, efter at det torsdag kom frem, at Spar Nords tidligere kommunikationsdirektør Ole Madsen i løbet af en periode på 15 år har svindlet banken for 20 millioner kroner. Sagen har fået bankkundernes tillid til at lide et knæk. - Den ligger på et meget lille sted, når det er så mange penge og over så mange år. De må jo mangle de penge et eller andet sted, siger Lise Olesen. Ingen stillede spørgsmålstegn Svindlen er foregået ved, at Ole Madsen har sendt falske fakturaer fra sit eget og sin hustrus firmaer til de afdelinger i Spar Nord, som han selv har haft ansvaret for. Derved er der overført penge for analyser og strategier, banken aldrig har set skyggen af. - Når man sidder med så stort et budget, så har ingen stillet spørgsmålstegn ved, om vi rent faktisk fik noget for pengene, siger Lasse Nyby, der er administrerende direktør i Spar Nord. Seniorrådgiver Lars Krull fra Aalborg University Business School medgiver, at selvom 15 års svindel lyder af meget, så kan det være svært at opdage. - Vi har set det mange gange, når det er højt betroede medarbejdere, så er undladelserne ofte betragtelige, siger han. Internt i banken har hverken Ole Madsens kolleger eller chef haft mistanke om svindel. - Nej, det har jeg ikke. Der har ikke været nogle som helst røde lamper, der har blinket i den periode. Han var velfungerende i sit job, og jeg har ikke haft skyggen af mistanke, siger Lasse Nyby. Tilliden er brudt Den aktuelle svindelsag i Spar Nord er den seneste i rækken af sager, der er med til at svække tilliden til de danske banker. Men Lars Krull slår fast, at man stadig kan stole på de bankerne. - Man kan fint have tillid til, at Spar Nord og de øvrige banker passer på kundernes penge og de midler, de ellers forvalter, siger Lars Krull. Hos bankkunderne på gaden i Aalborg er tilliden dog blevet brudt. - Man ved jo ikke, hvem man skal tro på, siger Lise Olesen. - Man må konstatere, at der i stort set alle banker er brugt ufine metoder, og at der har været svindelsager. Det tror jeg desværre ikke, at man kan komme uden om, siger Flemming Vammen. TV2 Nord har fredag forsøgt at få en kommentar fra Ole Madsen, men han har ikke ønsket at medvirke.